กสิกร-ทีเอ็มบี ออกแพ็กเกจ ให้กู้ธุรกิจเล็ก
แบงก์รุกให้กู้เอสเอ็มอี กสิกรเสิร์ฟแพ็กเกจ &#8220;จิ๋วโตไว&#8221; ส่วนทหารไทยให้กู้ 3 เท่า ใช้กฎหมายปลดล็อกหลักประกัน
22 ก.ย. 2559

แบงก์รุกให้กู้เอสเอ็มอี กสิกรเสิร์ฟแพ็กเกจ “จิ๋วโตไว” ส่วนทหารไทยให้กู้ 3 เท่า ใช้กฎหมายปลดล็อกหลักประกัน
นายบุนชาน กุลวทัญญู ผู้ช่วยกรรมการผู้จัดการ ธนาคารกสิกรไทย เปิดเผยว่า ธนาคารกสิกรไทยได้ออกแพ็กเกจ “จิ๋วโตไว” ซึ่งเป็นโครงการพิเศษสำหรับลูกค้าผู้ประกอบการขนาดเล็กที่มียอดขายไม่เกิน 10 ล้านบาท/ปี ที่ต้องการเงินทุนหมุนเวียนเพื่อเสริมสภาพคล่องหรือขยายธุรกิจในช่วงนี้ โดยให้วงเงินกู้สูงสุด 3 ล้านบาท ผ่อนชำระนานถึง 5 ปี ด้วยอัตราดอกเบี้ยต่ำ พร้อมสนับสนุนการเพิ่มประสิทธิภาพและโอกาสในการขาย ด้วยบริการ [email protected] (mPOS) ซึ่งเป็นระบบรับชำระเงินด้วยบัตรเครดิตและบัตรเดบิตผ่านโทรศัพท์มือถือหรือแท็บเล็ต รวมทั้งร่วมมือกับเอไอเอสออกแพ็กเกจโทร SME สุดคุ้มจาก AIS พิเศษสุด เป็นโทรราคาประหยัดเพื่อช่วยลดต้นทุนในการติดต่อธุรกิจ ลูกค้าที่สมัครวันนี้ รับฟรีบัตรกำนัลเซ็นทรัล มูลค่า 1,000 บาท
ทั้งนี้ ธนาคารตั้งเป้าหมายปล่อยสินเชื่อถึงสิ้นปีนี้ 200 ล้านบาท จากยอดปล่อยกู้ธุรกิจรายเล็กรวมปีนี้ 7,000 ล้านบาท โดยปัจจุบันผู้ประกอบการรายเล็กในไทยมีอยู่ประมาณ 1.7 ล้านราย แต่มีส่วนน้อยมากที่เข้าถึงแหล่งเงินทุนของสถาบันการเงินได้ เพราะเป็นธุรกิจขนาดเล็ก ไม่มีการวางแผนธุรกิจหรือจัดทำระบบบัญชีที่ดี 
นายไตรรงค์  บุตรากาศ  ประธานเจ้าหน้าที่บริหารลูกค้าเอสเอ็มอี ธนาคารทหารไทย กล่าวว่า ธนาคารได้ออกผลิตภัณฑ์ “สินเชื่อ ทีเอ็มบี เอสเอ็มอี 3 เท่า พร้อมเพิ่ม” โดยเพิ่มวงเงินกู้เป็น 3 เท่า และปลดล็อกเรื่องหลักประกันไม่พอ โดยให้ใช้เกณฑ์หลักประกันตาม พ.ร.บ.หลักประกันทางธุรกิจแทน คือ ลูกหนี้การค้า สต๊อกสินค้า เครื่องจักร มาใช้แทนหลักประกันทั่วไปได้เลย โดยต้องเป็นเอสเอ็มอีรายเล็กที่มียอดขายไม่เกิน 100 ล้านบาท ไม่เคยมีประวัติเป็นหนี้เอ็นพีแอลหรือปรับโครงสร้างหนี้ อัตราดอกเบี้ยเอ็มอาร์อาร์บวก 3% หรือ 10.775% ซึ่งปัจจุบันเอ็มอาร์อาร์ของธนาคารอยู่ที่ 7.775% ตั้งเป้าปล่อยกู้ 3,000 ล้านบาท
ทั้งนี้ ตั้งแต่ต้นเดือน ก.ค.ที่ผ่านมา การปล่อยกู้สินเชื่อเอสเอ็มอีที่อ้างอิง พ.ร.บ.หลักประกันทางธุรกิจ ขยายตัวได้เพียงหลัก 100 ล้านบาท ซึ่งเหลืออีก 3 เดือนจะสิ้นปี สินเชื่อยังโตห่างจากเป้าหมายที่เคยตั้งไว้ว่าจะโต 3,000 ล้านบาท อาจเป็นเพราะเอสเอ็มอียังไม่เข้าหลักเกณฑ์การใช้หลักประกันตามกฎหมาย 
ปัจจุบันธนาคารมีวงเงินสินเชื่อเอสเอ็มอีคงค้าง (พอร์ต) รวม 2 แสนล้านบาท ส่วนใหญ่ 55% เป็นเอสเอ็มอีรายใหญ่ที่มียอดขายสูงกว่า 100 ล้านบาท/ปี และอีก 45% เป็นเอสเอ็มอีรายกลางและรายเล็กที่มียอดขายต่ำกว่า 100 ล้านบาท/ปี โดยในส่วนนี้เป็นสินเชื่อปล่อยใหม่ 1.4 หมื่นล้านบาท ด้านแนวโน้มเอ็นพีแอลปรับดีขึ้น เพราะหนี้เสียเริ่มชะลอลง